《季脩有诗求公晦颜公书元次山碑铭既而公晦和成使病者亦赋之》
宋代·陈渊

英雄仙去形骸薧，空有遗铭卧荒草。谁将后事付平原，石刻长随天不老。

古来笔法多神逸，断碣尘埃谁复扫。顾无清议蔼人间，末技纵工何足道。

往年好古搜奇迹，百过曾看争坐稿。直词无复假军容，僣逆知公能辩早。

教儿祇欲传家法，挥金可笑欧阳媪。岂知名义重丘山，遗屦终令鲁人宝。

此碑文墨两奇伟，千载漫郎犹有考。当时谈笑傲豺狼，首领不求明哲保。

至今心画落银钩，逸若骅骝初脱皂。先生年来好收书，兼爱此翁忠有馀。

岂惟笔力求深造，定要声名不减渠。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。